שירות לקוראי "העין השביעית" המעוניינים להתעדכן בחדשות, אך אינם מסוגלים מסיבה זו או אחרת. הנה החדשות – כבר עשרה ימים ברציפות
– ואנחנו עוברים לכתבנו בשדרות. מה המצב בשדרות? – כן, אני בשדרות. בוקר שקט עבר על שדרות, אבל זה שקט מתוח. – תודה רבה ונעבור לכתבנו באשקלון. מה המצב שם? – ובכן, ארבעה טילים נורו לכיוון אשקלון, כיפת-ברזל יירטה שניים, אחד נפל בשטח פתוח וכנראה אחד נפל בתוך העיר. זהו דיווח ראשון, ובשלב הזה לא התקבלו קריאות במגן דוד אדום. – תודה רבה. נמצא איתנו נציג פיקוד העורף. – חשוב להזכיר לציבור שעליו להישאר עשר דקות בתוך המרחבים המוגנים. צריך לזכור שלרסיסים לוקח זמן להגיע אל הקרקע, והרסיסים האלו יכולים לפגוע בהם. וגם אסור לגעת בהם. – תודה. איתנו אלוף פיקוד דרום לשעבר, מה לדעתך צריך צה"ל לעשות עכשיו? – צה"ל צריך לעשות את מה שהוא עושה, והוא עושה את מה שהוא עושה הכי טוב שאפשר לעשות. מה שעוד חשוב להבין הוא ש... – יש לנו צבע אדום בשדרות. הנה שידור חי משדרות, המצלמה מצלמת את השמים בתקווה לתפוס יירוט. אנחנו לא רואים כלום, אבל מיד יגיע הכתב שלנו. אני עצרתי אותך באמצע משפט? – כן, רציתי לומר שמה שעוד חשוב להבין הוא ש... – הנה הכתב שלנו בשדרות, מה קורה שם? – ובכן, אזעקת צבע אדום נשמעה בשדרות, עד עתה לא הגיעו קריאות למגן דוד אדום, וכנראה כל הטילים יורטו בהצלחה או נפלו בשטחים פתוחים. – תודה. איתנו על קו הטלפון כתבנו המדיני, מה אתה שומע? – ובכן, ראש הממשלה לא מעוניין בפעולה קרקעית והוא מקווה שבאמצעות הלחץ המדיני הוא יצליח לכפות על חמאס הפסקת אש. – תודה. אנחנו פונים כעת אל הפסיכולוגית שנמצאת באולפן. מה אומרים לילדים? – ובכן, מה שחשבו להבין הוא שילדים קולטים את מה שההורים משדרים, ולכן חשוב שההורים יירגעו... – ויישארו במרחב המוגן עשר דקות אחרי שנשמעה האזעקה. – בדיוק. אבל שיישארו רגועים, כי זה משפיע על הילדים. – תודה. אנחנו עוברים לכתבנו הצבאי ליד כיפת-ברזל. – כן, אני נמצא פה ליד כיפת-ברזל וממה שאני שומע, הצבא דרוך, הוא מוכן, הוא מחכה להחלטת הדרג המדיני. – תודה. נמצא איתנו מפקד חיל האוויר לשעבר. האם לדעתך אפשר להמשיך במערכה מהאוויר? – כמובן. לחיל האוויר יש מאות מטרות שהוא מטפל בהן... – כן, אנחנו רואים כעת סרטונים של תקיפות של חיל האוויר. – כן. כמו שניתן לראות, חיל האוויר תוקף בדיוק כירורגי את המטרות מהאוויר ובכך מצמצם את הפגיעה בחיילים. חיל האוויר יכול להמשיך לפעול כך לפחות עוד שבוע. בנק המטרות גדול ואיכותי. – תודה. איתנו חבר-כנסת מהאופוזיציה, אנחנו מבינים שאתם מגבים את ראש הממשלה. – אנחנו מגבים את ראש הממשלה. – תודה. איתנו חבר-כנסת מהקואליציה, אנחנו מבינים שאתם חושבים שיש צורך בפעולה קרקעית. – אין דרך אחרת לטפל באיום אלא להיכנס קרקעית, למוטט את שלטון חמאס, לטפל בקני המחבלים, להרוס את תשתיות הטרור ולפתור את הבעיה אחת ולתמיד. – תודה. איתנו כעת ראש עיריית אשדוד. כמה זמן עוד תוכלו להחזיק מעמד? – יש לנו עורף חזק, יש לנו תושבים נהדרים וסבלניים. אבל אנחנו רוצים שהממשלה תטפל בבעיה אחת ולתמיד. – תודה. אנחנו עוברים כעת לכתבנו בבאר-שבע. מה המצב בבאר-שבע? – ובכן, על ירושלים עובר יום שקט יחסית. – אתה בבאר-שבע. – מה? – אמרתי שאתה בבאר-שבע. – כן, נכון. אני בבאר-שבע. אבל גם על ירושלים עובר יום שקט יחסית. התושבים כאן אומרים לנו... – יש לנו עכשיו צבע אדום בתל-אביב, ראשון-לציון, רמת-גן, הרצליה, גבעתיים ורמת-השרון. צבע אדום בתל-אביב, רמת-גן, הרצליה, גבעתיים ורמת-השרון. כמו שאתם שומעים, יש אזעקה עכשיו בתל-אביב, ראשון-לציון, רמת-גן, הרצליה, גבעתיים ורמת-השרון. הנה אנחנו רואים את הטיל יוצא מכיפת-ברזל, והנה עוד אחד והנה יירוט ראשון. והנה השני. כתבנו ליד כיפת-ברזל, מה אתה יודע? – ובכן, לפני כמה שניות היתה אזעקה בתל-אביב, ראשון-לציון, רמת-גן, הרצליה, גבעתיים ורמת-השרון, כאשר מטח של שני טילים נשלח לכיוון מרכז הארץ וכיפת-ברזל יירטה את שניהם בהצלחה. בינתיים לא התקבלו קריאות ממגן דוד אדום. – תודה. איתנו אחד האנשים שסייעו בפיתוח כיפת-ברזל. האם האמנתם שהיא תהיה כל-כך מוצלחת? – כן. – הרבה אנשים אומרים לכם היום תודה. – אין בעד מה. – וגם לעמיר פרץ. אנחנו עוברים כעת לאשקלון. – כן, איתי נמצאת שכנה שגרה ליד הבית שנפגע קודם לכן. ספרי מה שמעת. – היתה אזעקה ונכנסתי לממ"ד ופתאום היה בום חזק נורא ואני ידעתי, פשוט ידעתי שזה ממש קרוב. – כן, אפשר לראות את הזכוכיות פה על הרצפה. רק אפשר לדמיין מה היה קורה אם התושבים של הבית הזה היו בבית ברגע הנפילה. איתי חבר-כנסת שהגיע לראות במו עיניו את המצב. מה ראית? – ובכן, ראיתי המון זכוכיות על הרצפה ורק אפשר לדמיין מה היה קורה אם התושבים של הבית הזה היו בבית ברגע הנפילה. – בחזרה אלייך. – תודה. ואנחנו עוברים לכתבנו בשדרות. מה המצב בשדרות?